DA Den Europæiske Unions Tidende C 329/10

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 329/08)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»CHOURIÇO DE ABÓBORA DE BARROSO — MONTALEGRE«

EF-nr.: PT/00240/16.5.2005

BOB ( ) BGB ( X )

Dette resumé tjener udelukkende til orientering. Yderligere oplysninger, særlig vedrørende producenterne af produktet omfattet af BOB eller BGB, findes i den fuldstændige varespecifikation, som kan fås ved henvendelse til de nationale myndigheder eller Europa-Kommissionen (1).

1. Medlemsstatens ansvarlige myndighed

Navn: Instituto de Desenvolvimento Rural e Hidráulica Adresse: Av. Afonso Costa, n.o 1949-002 P-Lisboa Telefon: (351-21) 844 22 00 Fax: (351-21) 844 22 02 E-mail: idrha@idrha.min-agricultura.pt

2. Ansøger

2.1 Navn: Cooperativa Agrícola dos Produtores de Batata para Semente de Montalegre, CRL

2.2 Adresse:

Rua General Humberto Delgado 5470 — 247 Montalegre Tlf. (351) 276 512 253 Fax (351) 276 512 528 E-mail: quadrimonte@iol.pt

2.3 Sammensætning: Producenter/forarbejdningsvirksomheder (x) andet ( )

3. Produktets art

Kategori 1.2 — Forarbejdede kødvarer

4. Varespecifikation

(sammenfatning af betingelserne i artikel 4, stk. 2)

4.1 Navn: »Chouriço de Abóbora de Barroso — Montalegre«

4.2 Beskrivelse: Røget pølse, som fremstilles af kød og fedt fra svin af racen Bisaro eller krydsninger dermed (mindst 50 % Bisaro) og udtørret græskar i form af en blød, tør pasta, i hvilken der kan ses småstykker (kødtrævler), med skind af svinetyktarm. Svinekødet og –fedtet krydres med salt, hvidløg, rød- eller hvidvin, stærk paprika (regionalt kaldet »pimento«) og sød paprika (»pimentão«). Farven varierer fra orange til mørkebrun med pletter. Tværsnittet er cylindrisk med en diameter på ca. 6 cm. Udseendet er rynket. Skindet bindes sammen med to simple knuder i hver ende med et enkelt stykke bomuldstråd, så pølsen får form som en hestesko.

4.3 Geografisk område: I betragtning af de særlige forudsætninger, produktionen kræver med hensyn til produkternes organoleptiske egenskaber, befolkningens viden og kunnen og regionens klimaforhold, er det geografiske forarbejdnings- og pakningsområde begrænset til kommunen Montalegre i Vila Real-distriktet. Med den traditionelle form for svinefodring og den eksisterende landbrugsproduktion er det geografiske område, hvor kødet og fedtet produceres, naturligt begrænset til kommunerne Boticas, Chaves og Montalegre i Vila Real-distriktet. Det område, som disse tre kommuner omfatter, er kendt under navnet Barroso.

4.4 Bevis for oprindelse: Landbrugsbedrifterne, slagterierne, udskærings- og forarbejdningsanlæggene skal være godkendt og autoriserede af producentsammenslutningen efter en forudgående vurdering fra kontrolorganet. De skal være beliggende i det nævnte produktionsområde, hhv. forarbejdningsområde. Hele produktionsprocessen, fra landbrugsbedriften, der fremstiller råvaren, til det sted, hvor produktet sælges, er omfattet af en streng kontrol, der sikrer, at produktet er fuldstændigt sporbart. Svinene opdrættes på landbrugsbedrifter med arealer, der egner sig til de traditionelle, halvekstensive produktionssystemer, og som kan producere det traditionelle foder. Hver enkelt pølse forsynes med et nummereret certificeringsmærke, der gør det muligt at spore produktet helt indtil den landbrugsbedrift, hvor det har sin oprindelse. Oprindelsen kan bevises på et hvilket som helst tidspunkt og for hele produktionskæden ved hjælp af det løbenummer, der obligatorisk er anført på certificeringsmærket.

4.5 Fremstillingsmetode: Der anvendes fedt kød (brystflæsk, strimler af bov og skinke og undertiden »boche« — lunge) skåret i småstykker. Græskarrene skæres halvt over og renses, og kødet skrabes ud med en ske. Denne masse indsvøbes i et klæde i to dage, så det overskydende vand kan trække ud. Kødet krydres med salt, rød- eller hvidvin fra regionen og hvidløg og hviler i indtil 5 dage ved en temperatur på under 10 °C i et rum med lav fugtighed, hvorefter der tilsættes stærk og sød paprika. Derefter tilsættes græskar i en mængde svarende til ca. 20 % i forhold til kødet. Blandingen fyldes så i en tyk svinetarm. Den fyldte tarm skæres til i den ønskede størrelse, efter at den er bundet til med bomuldstråd. De to ender bindes derefter sammen med to simple knuder, og pølsen får form som en hestesko. Røgningen foretages ved svag ild i røgkammer eller det traditionelle røgerum og varer ca. 30 dage. Røgen fremkommer ved direkte forbrænding af træ, i hovedsagen egetræ, fra regionen. Produktet markedsføres som hele pølser, altid i en pakning fra oprindelsesstedet. Det kan på grund af sin art og sammensætning ikke skæres i skiver. Til pakningen anvendes der et særligt materiale, som er uskadeligt og inert, når det kommer i kontakt med produktet. Pakningen kan foregå i normal eller kontrolleret atmosfære eller som vakuumpakning. Den må kun foregå i det geografiske forarbejdningsområde, for at der ikke skal opstå risiko for manglende sporbarhed og kontrol og ændring af produktets smagsegenskaber og mikrobiologiske karakteristika.

4.6 Tilknytning: Som følge af de klimatiske, geografiske og socialøkonomiske forhold og den vanskelige kommunikation med resten af landet var sortimentet af fødevarer i Barroso-området tidligere begrænset til, hvad der produceredes lokalt, dvs. navnlig brød, kartofler og svinekød. Svineholdets betydning fra gammel tid kan ses af forskellige lokale optegnelser over skatter på svin og svineprodukter, bl.a. i Montalegre. For at svinekødet kunne spises hele året, fandt man på konserveringsmåder, der hurtigt udviklede sig til en tradition, som gik i arv fra generation til generation. Tilberedningen af disse produkter hang meget nøje sammen med det kolde og tørre klima i denne region, som tvang hver eneste husholdning til altid at have ild på ildstedet, således at der blev enestående betingelser for røgning specielt ved en svag og gradvis proces. Det var således nødvendigheden af at udnytte og konservere svinekødet fra den traditionelle slagtning, der førte til, at der blev fremstillet forskellige pølser af varierende form og sammensætning og varierende farve og smag, men altid betinget af de særlige forhold, jorden og befolkningen i lokalområdet. Produktets tilknytning til det geografiske område kan således siges at være bestemt af dyreracen (lokal race), de lokale produkter, der anvendes som foder til dyrene, den viden og kunnen, der kræves ved udvælgelse af kødstykkerne, røgningen med træ fra regionen og lagringen i meget kolde og tørre omgivelser, der er gunstige for konserveringen af produkterne.

4.7 Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L 5370 Mirandela Telefon: (351-278) 261 410 Fax: (351-278) 261 410 E-mail: tradicao-qualidade@clix.pt

Kontrolorganet opfylder norm 45011:2001.

4.8 Mærkning: Obligatorisk mærkning med angivelsen »Chouriço de abóbora de Barroso — Montalegre — Indicação Geográfica Protegida«, det pågældende fællesskabslogo og logoet for produkter fra Barroso-Montalegre, jf. den viste model, med tilføjelse af ordene Montalegre og Chouriço de abóbora. Desuden mærkning med certificeringsmærket, der altid skal omfatte produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet).

4.9 Krav i nationale bestemmelser: —

(1) Europa-Kommissionen, Generaldirektoratet for Landbrug — Kontoret for Kvalitetspolitik for Landbrugsprodukter, B-1049 Bruxelles